次韻王立之雪中以酒見餉
作者：晁說之
朝代：宋

paragraphs: 同雲慘慘驅朝暄，龍沙一雪人相憐。
寒猿哀嘯失山木，饑鶴仰唳空無天。
當年補天真戲爾，不知修月何時已。
坐煩耆舊說辛卯，至遣兒童憂甲子。
城中米價貴如玉，舉家倒廪無斗粟。
千金狐裘豈易得，百結鶉衣不堪鬻。
我生但識茅與菅，何曾過眼逢瑤璠。
展君新詩問所似，欲辯不敢非忘言。
開壺酌酒澆我胸，酒酣起舞顔爲紅。
會見東風掃冰雪，江梅塞桞煩春工。